Hvordan lærer man folkeskoleelever at tale, skrive og forstå fransk uden selv at have fod på sproget?

Det spørgsmål måtte 22-årige Silje Noe Høvik stille sig selv, da hun blev indsat som fast vikar i fransktimerne på en folkeskole sydvest for København.

Hun havde ikke haft fransk siden folkeskolen, og nu skulle hun i et halvt år stå alene med franskundervisningen i en 7. klasse.

- Jeg satte mig ned med en marokkansk veninde, som taler flydende fransk, og hun underviste mig i en uge, før jeg selv skulle undervise. Min bror er spansklærer, så ham sparrede jeg med om undervisningsmateriale, og når jeg underviste i grammatik, brugte jeg et websted til sproglæring, fortæller hun.

Læs også : Hver 10. undervisningstime i folkeskolen bliver dækket af vikarer

Mere end hver 10. undervisningstime i folkeskolen bliver ifølge en ny undersøgelse fra Undervisningsministeriet dækket af en vikar. Flertallet af vikarerne er ligesom Silje Noe Høvik ikke læreruddannede.

© Scanpix Fakta: Hvordan går det i skolen? DR Nyheder har indsamlet oplevelser fra 1.800 forældre til skolebørn.

En af de ting, der går igen i besvarelserne, er problemer med brugen af vikarer og mange lærerskift.

En fortæller, at hendes barn går i 2. klasse og allerede har haft 10 dansklærere. En anden forælder fortæller om næsten daglig vikarbrug i 0. klasse.

Forældrene oplever, at vikartimerne trækker det faglige niveau ned og skaber utryghed.

Der er ikke tale om en repræsentativ undersøgelse.

Se flere artikler fra samme tema her.

Hendes oplevelse er, at en vikar til en vis grad kan kompensere ved at arbejde hårdt for at give eleverne et udbytte af timerne.

- Det er selvfølgelig ikke optimalt. Men det er bedre, end hvis alternativet er, at eleverne skal spille rundbold hver mandag i et halvt år, siger hun.

Fulgte lærere i en uge før jobstart

Silje Noe Høvik læser historie på universitetet og vil gerne være gymnasielærer. Før hun begyndte på sin første vikartjans for to år siden, brugte hun på eget initiativ en uge på at følge fastansatte lærere i deres undervisning uden at få løn for det.

- Mange vikarer går enormt meget op i deres job, og selvom vi ikke er uddannede, er det ikke ensbetydende med, at vi ikke kan noget. Vi skal præstere, og det gør vi også, siger hun.

Silje Noe Høvik synes, at de uddannede lærere nogle gange undervurderer hendes faglighed. Hun nævner et eksempel, hvor en samfundsfaglærer på en af hendes tidligere arbejdspladser ikke overleverede til vikarer, fordi han ikke mente, de kunne finde ud af at undervise.

- Det fandt jeg enormt nedladende, for selvfølgelig kan man som universitetsstuderende i historie med høje samfundsfagskarakterer fra gymnasiet godt påtage sig to samfundsfagslektioner med en 8. klasse, siger hun.

Dog ved Silje Noe Høvik godt, at det medfører begrænsninger, at hun og mange andre vikarer ikke er læreruddannede.